**ΑΣΚΗΣΗ ΣΤΗΝ ΠΕΡΙΓΡΑΦΗ**

Όποιος γνωρίσει την Ανδαλουσία δε ζει πια παρά με την ανάμνηση της γοητείας της. Yπάρχουν χώρες στον κόσμο που τις νοσταλγούμε, χώρες που θα θέλαμε να τις σφίξουμε στην αγκαλιά μας, χώρες που θαυμάζουμε. Δεν υπάρχει όμως άλλη από την Ανδαλουσία που η ανάμνησή της να τραγουδάει μέσα μας σαν πίδακας νερού —έτσι ζωντανά κι αδιάκοπα… Ανδαλουσία! Ανδαλουσία! ... Ανθισμένα πάτιος\* γεμάτα αρωματισμένη σιγή· στενοί δρόμοι με δροσιά πηγαδιών· γεράνια στους τοίχους των σπιτιών, γαλάζιες ορτανσίες στις αυλές και καταρράχτες τριαντάφυλλων στα παράθυρα· κιθάρες με ρόδινες κορδέλες και μελωδίες που το πάθος τους γλείφει την ψυχή μας σαν φλόγα· θρησκευτικές λιτανείες που περιφέρουν γλυκερές Παναγίες, ντυμένες σαν κούκλες και γεμάτες δαντέλες και μαργαριτάρια· γυναίκες με δαντελωτές μαντίλες πάνω από τις τεράστιες χτένες τους, που παίζουν στον δρόμο με το πορφυρό\* ρόδο που κρατάν στα δόντια τους χορεύοντας φλαμένκο\*· έρωτες που μοιάζουν με το σκληρό, και κάποτε θανάσιμο, παιχνίδι των ταυρομαχιών· πλατιά σομπρέρο\* των αντρών και κόκκινα ζωνάρια στις δαχτυλιδένιες μέσες τους.

Κώστας Ουράνης, *Ταξίδια: Ισπανία* [διασκευή]

\*πάτιος= εσωτερικές αυλές των ανδαλουσιανών σπιτιών \*πορφυρό= έντονο κόκκινο \*φλαμένκο= παραδοσιακός ισπανικός χορός \*σομπρέρο= ψάθινο, πλατύγυρο καπέλο

1. Να συμπληρώσετε τον ακόλουθο πίνακα με τη δομή της παραπάνω παραγράφου.

|  |  |
| --- | --- |
| Θεματική πρόταση |  |
| Λεπτομέρειες |  |
| Κατακλείδα |  |

1. Να υπογραμμίσετε τα επίθετα. Τι παρατηρείτε σχετικά με την ποσότητά τους; Γιατί νομίζετε ότι συμβαίνει αυτό;
2. Να κυκλώσετε τα ρήματα. Τι παρατηρείτε σχετικά με τον χρόνο τους; Γιατί νομίζετε ότι συμβαίνει αυτό;
3. Τι είδους περιγραφή της Ανδαλουσίας έχουμε στην παράγραφο αυτή: αντικειμενική ή υποκειμενική; Λογοτεχνική ή επιστημονική; Να αιτιολογήσετε τις επιλογές σας.
4. Να συγκρίνετε την παραπάνω παράγραφο με την ακόλουθη περιγραφή της Ανδαλουσίας από τη [Βικιπαιδεία](https://el.wikipedia.org/wiki/%CE%91%CE%BD%CE%B4%CE%B1%CE%BB%CE%BF%CF%85%CF%83%CE%AF%CE%B1). Τι διαφορές παρατηρείτε στο λεξιλόγιο και στο ύφος των δύο κειμένων και πώς τις εξηγείτε;

*Η Ανδαλουσία είναι η νοτιότερη από τις 17 αυτόνομες περιφέρειες της Ισπανίας. Πρωτεύουσά της είναι η Σεβίλλη. Κατοικείται σχεδόν από 8 εκατομμύρια κατοίκους, αντιπροσωπεύοντας το 18% του συνολικού πληθυσμού της Ισπανίας. […] Η ανδαλουσιανή κουλτούρα, που περιλαμβάνει κυρίως τις ταυρομαχίες και το φλαμένκο, σταδιακά άρχισε να αναπαράγεται ως τυπική εικόνα της Ισπανίας. Η παραδοσιακή αρχιτεκτονική της Ανδαλουσίας χαρακτηρίζεται από έναν ισχυρό μεσογειακό χαρακτήρα. Οι κατοικίες κτίζονται παραδοσιακά με πέτρες, με σκοπό την προστασία από τις υψηλές θερμοκρασίες. Ανάλογα με την περιοχή και το κλίμα, εντοπίζονται σπίτια με μπαλκόνια, κεραμίδια ή εσωτερικούς κήπους (τα λεγόμενα patios). Τα κάγκελα είναι συνήθως φτιαγμένα από σίδερο ενώ για την διακόσμηση χρησιμοποιούνται τα αθουλέχος (azulejos, πολύχρωμα κεραμικά).*

1. Ποια από τις δύο εικόνες θα διαλέγατε για να συνοδεύσετε το κείμενο του Ουράνη και ποια για το κείμενο της Βικιπαιδείας; Να αιτιολογήσετε την επιλογή σας.

****

***ΠΡΟΑΙΡΕΤΙΚΑ***

*Αν θέλετε να μάθετε περισσότερα για την ανδαλουσιανή κουλτούρα…*

* Δείτε βίντεο με φλαμένκο εδώ: <https://www.youtube.com/watch?v=cm9IYSDxagc>
* Δείτε μια περιήγηση στην Ανδαλουσία εδώ: <https://www.youtube.com/watch?v=fCQm3Q-qaeQ>
* Ακούστε κι ένα τραγούδι με στίχους του πασίγνωστου ανδαλουσιανού ποιητή Φεντερίκο Γκαρθία Λόρκα: <https://www.youtube.com/watch?v=FeCwYk6tiSI>